
1. În conformitate cu prevederile art. 95 din Regulamentul Camerei Deputaţilor, republicat, cu adresa nr. Pl.x. 886 din 4 februarie 2008, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru protecţia educaţională specială a minorilor a căror părinţi se află la muncă în străinătate (Pl. x. 886/2007).


La întocmirea raportului, Comisia a avut în vedere avizul Consiliului Legislativ, precum şi Punctul de vedere al Guvernului.

Propunerea legislativă are ca obiect de reglementare introducerea unor măsuri active de protecţie a minorilor ai căror părinţi nu se află alături de aceştia pe perioade îndelungate, din cauza deplasării la muncă în străinătate. 

2. În raport de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 16 deputaţi, din totalul de 25 membri ai Comisiei. La dezbaterea propunerii legislative au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat:  doamna Gabriela Pasztor – secretar de stat, Ministerul Educaţiei, Cercetării şi Tineretului;  doamna Eva Nagy – director, Direcţia Relaţia cu Parlamentul, Ministerul Educaţiei, Cercetării şi Tineretului. 

4. Potrivit prevederilor art. 75 alin. (1) din Constituţia României, republicată, şi ale art. 92  alin. (8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţa din 12 februarie 2008, Comisia, cu unanimitatea voturilor celor prezenţi, propune Plenului respingerea propunerii legislative, din următoarele motive:

- protecţia copilului este reglementată legislativ de o serie de acte în vigoare, care conţin prevederile prezentei propuneri legislative (Legea nr. 272/2004 privind protecţia şi promovarea drepturilor copilului, cu modificările ulterioare; Ordinul Secretariatului de Stat al Autorităţii Naţionale pentru protecţia Drepturilor Copilului nr. 219/2006 privind activităţile de identificare, intervenţie şi monitorizare a copiilor care sunt lipsiţi de îngrijirea părinţilor pe perioada în care aceştia se află la muncă în străinătate).

